Mizík, Stanislav, poslanec NR SR (2020-12-09):
Vážené kolegyne, a kolegovia, vládna koalícia, to, čo navrhujete, je absolútna drzosť, je to narcisizmus v praxi, pohŕdanie občanmi hraniace s ťažkou poruchou osobnosti. Napriek jasnej túžbe občanov po jasných a zrozumiteľných, ešte raz to hovorím, zrozumiteľných pravidlách pri boji s touto chorobou, ktorej smrtnosť je na úrovni chrípky, ste dokázali splniť sen anarchistov, sen, ktorý je tu v praxi. Je tu anarchia. Príštipkárite, vydávate zmätočné rozhodnutia, vyhlásenie a statusy meniace sa z hodiny na hodinu, minúta po minúte, deň po dni a to je pravidlom skoro deň čo deň. Hádate sa ešte aj o ten povestný Kollárov kýblik, aby ste ho mohli obúchať o hlavu tomu druhému chlapcovi alebo dievčatku z vašej partie. To je hláška z minulého volebného obdobia, tak preto, aby som vám to vysvetlil. Príkladov je veľa, jeden z nich. Dobre počúvajte. Minister jeden deň povie, že na lyžovačku môžme zabudnúť, Kollár si hneď nato otvorí stredisko a minister zrazu obkecáva a zázračne súhlasí. Boris Kollár mal v tomto prípade väčšiu silu a pevnejší kýblik a pevnejšiu rúčku na tom kýbliku ako minister, tak si otvoril lyžiarske stredisko. Je zvláštne, že ho neskritizoval minister vnútra Mikulec. Ten Mikulec, ktorý skoro zošalel z toho, že si podnikatelia v gastropriemysle dovolili otvoriť prevádzky. O tejto téme viem. Viem, o čom hovorím. Po absolvovaní gymnázia a vysokej školy som si dokonca urobil učňovskú školu. Čiže naopak. A bol to odbor kuchár. Viem, o čom to je. Viem, o čom je táto brandža. Je to tvrdá práca, drina a veľmi ťažko, preťažko zarobené peniaze. Tak pre majiteľa prevádzky, ako aj pre zamestnancov. Čo si myslíte, aký je zisk pre majiteľa gastroprevádzky z ceny jedného menučka? No je to veľmi, pražalostne veľmi málo. Vážení páni koaliční poslanci, aby boli zárobky pre majiteľa a zamestnancov prijateľné, musí tam byť aj fest sakramentský vysoký obrat. Ten obrat, ktorý sa obráti finančne v prospech majiteľa a aj pre zamestnancov. Ale takýchto top prevádzok je však žalostne málo. Tu platia slová slovenského spisovateľa. Kára, ako vozík, kára je súma, súma je kára a kára súmu koštujú. Tá súma, to tam bolo dlhé ú, sú prenájmy, dane, odvody, platy pre zamestnancov a vy ich chcete totálne opakovaným, opakovanými núdzovými stavmi totálne zlikvidovať, však z čoho majú žiť tie rodiny, ktoré tam pracujú, alebo tí, čo v tom podnikajú. V tomto prípade vidím dvojaký meter. Je to, obrazne povedané, meter dvojakého metra. Zvláštne slovné spojenie. Po prvé je to meter pre toho, čo má toľko majetku, že by to stačilo na veľa, veľa životov. A po druhé je to meter podnikateľa a jeho zamestnancov, ktorí makajú, prežívajú z mesiaca na mesiac tvrdou drinou, ktorú im prerušil a bude prerušovať neustály núdzový stav, o ktorom je teraz reč. A teraz priamo prejdem na gro problému a tiež na to, čo mi to pripomína. Možnosť opakovaného núdzového stavu po 40 dňoch, jeho zavedenie do praxe, do zákona, mi pripomína Pinocheta a Chile a Jaruzelského a Poľsko. A teda vám poviem toto, analógie so súčasným stavom v Slovenskej republike sú otrasne šokujúce, veľmi otrasne šokujúce. Tu sú tie analógie. Augusto Pinochet v uniforme a tmavých okuliaroch zaviedol núdzový výnimočný stav. Wojciech Jaruzelski v uniforme a tmavých okuliaroch zaviedol núdzový výnimočný stav. Igor Matovič bez uniformy, lebo má modrú knižku a titul plagiátora, zaviedol tiež núdzový stav. Keďže nefungovala a chýbala núdzová a výnimočná uniforma Igorovi, tak si ju obliekol pán Krajniak. Pravdepodobne si ju kúpil v second hande alebo v army shope. Štábna kultúra predsa pri tejto vláde musí byť. Pinochet tento výnimočný stav prijal vraj preto, aby chránil občanov, ich bezpečnosť, blaho a prosperitu. Toto isté urobil aj generál Jaruzelski, pre tie isté dôvody. A toto isté robí aj náš maličký Napoleon von Bonaparte von Igor Matovič. Von Igor z vůle všech císař pán, hlava pomazaná a o všem rozhodující, neomylný, proste na jedničku. Takže tak je to o ňom. Pinochet bojoval proti marxistickým bludom, Igor proti hoaxom. Minister práce a sociálnych vecí, rodiny sa tvrdo pripojil na stranu porušovateľa ústavy. Nerád by som, nerád teraz hovorím o pánovi Krajniakovi, však tu nie je, nemôže na mňa zareagovať, ale on vyslovil podobnú vec, podobnú vetu ako Pinochet. Takže musíte mi prepáčiť, veľavážený, preveľavážený a najviac vážený minister Krajniak, tá vaša uniforma charakterizuje jednu vašu vlastnosť. Napriek vašim nesporným rétorickým schopnostiam ste jednoducho narcis. A keď poviete, nevdojak poviete slová úplne podobné Pinochetovi, že núdzový stav na Slovensku bude vláda predlžovať, kým to bude potrebné, tak to svedčí o vašej osobnosti. Ste drahá Matovičova nevesta a k tomu aj v maskáčoch. Len bez čiernych okuliarov, lebo nosíte dioptrie. Pravdepodobne nie ste, tu nie ste ani to nepočúvate nikde v budove, ale to, že hovorím ku vám, je dobré. Agentovi GLOBSEC-ovi Naďovi by som nepovedal ani tú vetu, ktorú som teraz práve povedal. Takto ničiť národ nie je zodpovedné. Je to trestné. Ďakujem za slovo.